Diari Oficial de la Generalitat Valenciana


Sumari del DOGV 8971, del 09-12-2020 (2020/10900)

DECRET 201/2020, de 4 de desembre, del Consell, sobre règim transitori de les retribucions addicionals del professorat universitari de les universitats públiques valencianes, regulades en el Decret 174/2002.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8971

Data del DOGV
:   09-12-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/10879


Data del document
:   04-12-2020

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Descriptors 

:   * Conselleria d'Innovació, Universitats, Ciència i Societat Digital
    * personal docent
    * universitat
    * personal d'investigació
    * personal contractat
    * contractació de personal
    * legislació
    * remuneració del treball
    * salari

DECRET 201/2020, de 4 de desembre, del Consell, sobre règim transitori de les retribucions addicionals del professorat universitari de les universitats públiques valencianes, regulades en el Decret 174/2002. [2020/10521]  
El Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, regula, referent a les retribucions addicionals, la possibilitat que les universitats públiques competència de la Generalitat, en el marc de les seues disponibilitats pressupostàries i del límit del cost de personal autoritzat pel Consell, assignen retribucions addicionals al professorat en funció de mèrits de docència, investigació i gestió, acreditats per l'Agència Valenciana d'Avaluació i Prospectiva, i se'n regulen els termes, condicions, requisits i quanties.  
  
La disposició transitòria sisena de l'esmentat Decret 174/2002, de 15 d'octubre, del Govern Valencià, va fixar un període de temps que permetia a les universitats continuar aplicant l'anterior sistema de retribucions addicionals, regulat en l'article 46 de la Llei orgànica 11/1983, de 25 d'agost, de reforma universitària, mentre s'adaptaven al nou sistema d'incentivació del professorat a través de complements retributius addicionals. Aquest període transitori va ser ampliat per diversos decrets del Consell fins al 31 de desembre de 2019, pel Decret 238/2019, de 18 d'octubre.  
En conseqüència, transcorreguts els terminis previstos sense que s'haja produït la total adaptació prevista, així com tenint present l'actual conjuntura econòmica, resulta necessari establir per a les universitats públiques valencianes un nou termini que els permeta continuar aplicant l'anterior sistema de retribucions addicionals mentre culmina el procés d'adaptació i s'incorpora pràcticament la pròxima planificació financera.  
Per això es considera adequat el manteniment de l'anterior règim transitori de retribucions complementàries fins al 31 de desembre de 2020, i fins que es produïsca la negociació i aprovació de la nova norma que regule el règim dels complements retributius addicionals del professorat universitari.  
Aquest decret es dicta a l'empara de l'article 53 de l'Estatut d'Autonomia de la Comunitat Valenciana, de la disposició final tercera de la Llei orgànica 6/2001, de 21 de desembre, d'universitats, i de la disposició final setena de la Llei orgànica 4/2007, de 12 d'abril, per la qual es modifica l'anterior llei orgànica.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte als principis de necessitat i eficàcia, la norma s'adequa a l'objectiu que el professorat d'universitats puga ser retribuït addicionalment, dins de les disponibilitats pressupostàries de les universitats públiques, en funció de mèrits de docència, investigació i gestió, com així s'exposa en el primer paràgraf d'aquest preàmbul. Igualment, la norma s'ajusta al principi de proporcionalitat, ja que conté la regulació imprescindible per a atendre l'objectiu que es pretén aconseguir.  
  
També es compleix el principi de seguretat jurídica, ja que la norma s'ha elaborat en coherència amb la resta de l'ordenament jurídic nacional i de la Unió Europea, amb la finalitat de mantindre un marc normatiu integrat i clar.  
Així mateix, durant la tramitació de la norma, ha quedat garantit el principi de transparència, havent-se comunicat i concedit termini d'al·legacions a les universitats públiques i organitzacions sindicals. I ha estat informat el Consell Valencià d'Universitats i de Formació Superior.  
Quant al principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
D'acord amb l'article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu de la Comunitat Valenciana, a proposta de la consellera d'Innovació, Universitats, Ciència i Societat Digital, prèvia deliberació del Consell, en la reunió de 4 de desembre de 2020,  
  
  
DECRETE  
  
Article únic. Règim transitori de retribucions addicionals  
1. Les universitats públiques valencianes que, amb anterioritat a l'entrada en vigor del Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, tingueren establides retribucions addicionals de les contemplades en l'article 46.2 de la Llei orgànica 11/1983, de 25 d'agost, de reforma universitària, podran mantindre-les fins al 31 de desembre de 2020, sense que la seua quantia puga superar, de manera individual, el 40 % de les retribucions que pels conceptes de sou i complement de destinació els corresponga, computant-se, si és el cas, en aquest complement, la quantia resultant de l'aplicació del que es disposa en l'article 33.2 de la Llei 31/1990, de 27 de desembre, de pressupostos generals de l'Estat per a 1991.  
  
2. No obstant això, si la quantia resultant de l'aplicació dels criteris establerts en el Decret 174/2002, de 15 d'octubre, del Govern Valencià, per a les retribucions addicionals resulta superior a la retribució addicional percebuda per un professor d'aquestes universitats com a conseqüència de l'aplicació de l'article 46.2 de la Llei orgànica 11/1983, de 25 d'agost, de reforma universitària, aquest tindrà dret a renunciar a aquesta última i acollir-se a aquests criteris sol·licitant-ho al Consell de Govern de la Universitat per a la seua proposta d'assignació en els termes establerts en el Decret 174/2002, de 15 d'octubre, del Govern Valencià.  
  
DISPOSICIÓ ADDICIONAL  
  
Única. Incidència pressupostària  
La implementació i desenvolupament d'aquest decret no tindrà cap incidència en la dotació dels capítols de despesa assignada a la conselleria competent en matèria d'universitats, i en tot cas s'haurà d'atendre amb els mitjans personals i materials de la conselleria competent per raó de la matèria.  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions de rang igual o inferior que s'oposen al que es disposa en aquest decret.  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria amb competència en universitats per a dictar les disposicions i actes necessaris per al desenvolupament i execució del que es disposa en aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
No obstant això, els seus efectes econòmics es retrotrauran a l'1 de gener de 2020.  
  
València, 4 de desembre de 2020  
  
El president de la Generalitat,  
XIMO PUIG I FERRER  
  
La consellera d'Innovació, Universitats, Ciència i Societat Digital,  
CAROLINA PASCUAL VILLALOBOS